འདིའི་མཚན་གྱི་སྐོར།ཡོངས་གྲགས་སུ་མཆིམས་འཇམ་པའི་དབྱངས་ཞེས་པ་ལྟར་ན་གདུང་རུས་མཆིམས་ཡིན་པ་འདྲ་ནའང་།བཅོམ་ལྡན་རིག་པའི་རལ་གྲིའི་རྣམ་ཐར་དད་པའི་ལྗོན་ཤིང་ལས།གོང་དུ་དྲངས་པ་ལྟར།དགེ་བའི་བཤེས་གཉེན་འཇམ་རྒག་སྒེགདང་།དགེ་བཤེས་འབུམ་མེ་དང་།འབྲེ་སྒང་པ་གཞོན་རྡོར་རྣམས་ཀྱིས་སྤྱན་དྲངས།ཞེས་དང་།དབུས་པ་བློ་གསལ་གྱི་གྲུབ་མཐའ་རྣམ་པར་བཤད་པའི་མཛོད་ལས།རིག་པ་དང་གྲོལ་བའི་སྤོབས་པ་བླ་ན་མེད་པ་བརྙེས་པ་འཇམ་པའི་དབྱངས་ཀྱི་བཀའ་དྲིན་ལས་གཞུང་འདི་རྩོམ་པའི་བློ་སྐྱེས་སོ།།ཞེས་དང་།ཡང་དེར།སྨྲ་བ་ངན་པའི་མུན་པ་མ་ལུས་པ་སེལ་བར་མཛད་པ་ཤཱཀྱའི་དགེ་སློང་འཇམ་པའི་དབྱངས་ཀྱི་ཞབས་རྡུལ་སྤྱི་བོས་ལེན་ཅིང་།ཞེས་དང་།དེབ་སྔོན་ལས།མཁས་པ་ཆེན་པོ་འཇམ་པའི་དབྱངས་ཀྱང་ཁོང་བཅོམ་རལ་གི་སློབ་མ་ཡིན།ཞེས་དང་།མཁས་པ་ཆེན་པོ་དབུས་པ་བློ་གསལ་ཞེས་གྲགས་པ་དེ་ཡང་།བཅོམ་རལ་དང་བཙུན་པ་འཇམ་དབྱངས་གཉིས་ཀའི་སློབ་མ་ཡིན།ཞེས་དང་།ལས་ཆེན་བཀའ་གདམས་ཆོས་འབྱུང་གསལ་བའི་སྒྲོན་མེ་ལས།སྣར་ཐང་དུ།རྩོམ་པ་མང་དུ་མཛད་པས་བཤད་སྒྲུབ་ཀྱི་སྒོ་བྱེ་བར་གྱུར་ཏེ།བཅོམ་ལྡན་རིག་པའི་རལ་གྲི།འཇམ་སྒེག་པག་ཤི།དབུས་པ་བློ་གསལ།སྟག་སྟོན་གཞོན་ནུ་དཔལ་ལ་སོགས་པའི་གནས་མཐའ་དག་ལ་མཁས་ཤིང་།ཞེས་དང་།ཆོས་འབྱུང་མཁས་པའི་དགའ་སྟོན་ལས།རིག་རལ་གྱི་འཇམ་སྒེག་པག་ཤི་སློབ་མའི་མཆོག་ཡིན་ཡང་།ཞེས་དང་།མང་ཐོས་ཀླུ་སྒྲུབ་རྒྱ་མཚོའི་བསྟན་རྩིས་གསལ་བའི་ཉིན་བྱེད་ལས།བཅོམ་ལྡན་པའི་སློབ་མའི་མཆོག།དབུས་པ་བློ་གསལ་བྱང་ཆུབ་ཡེ་ཤེས་དང་།བཙུན་པ་འཇམ་སྒེག་གམ་འཇམ་ཉེག་སོགས་མང་དུ་བྱོན།ཞེས་དང་།མཛོད་འགྲེལ་མངོན་པའི་རྒྱན་གྱི་མཇུག་ཏུའང་།འཇམ་དབྱངས་ཞེས་བྱས་སངས་རྒྱས་བསྟན་ལ་མོས་པ་ལྷུར་བྱས་རྣམ་བཤད་འདི་ནི་བྱས་པ་ཡིན།།ཞེས་དང་།མང་དུ་ཐོས་པ་ཤཱཀྱའི་དགེ་སློང་འཇམ་པའི་དབྱངས།ཞེས་སོགས་ལྟར་རྣམ་ཐར་སོགས་སུ་མཚན་ལ།དགེ་བའི་བཤེས་གཉེན་འཇམ་སྒེག་དང་།འཇམ་པའི་དབྱངས།ཤཱཀྱའི་དགེ་སློང་འཇམ་པའི་དབྱངས།མཁས་པ་ཆེན་པོ་འཇམ་པའི་དབྱངས།བཙུན་པ་འཇམ་དབྱངས།འཇམ་སྒེག་པག་ཤི།བཙུན་པ་འཇམ་སྒེག་གམ་འཇམ་ཉེག།ཞེས་སོགས་འབྱུང་བ་ལས་མཚན་ཟུར་དུ་མཆིམས་སྦྱར་བ་ཞིག་མེད་པ་དང་།མཆིམས་ཀྱི་གདུང་རྒྱུད་དུ་མཁས་པ་མང་དག་ཅིག་བྱོན་ཡོད་པ་དག་ནི།རྗེ་ཀརྨ་མི་བསྐྱོད་རྡོ་རྗེའི་མཛོད་ཀྱི་འགྲེལ་ཆེན་གྲུབ་བདེའི་དཔྱིད་འཇོ།མཛོད་འགྲེལ་དུ་མཛོད་ཀྱི་བརྒྱུད་རིམ་སྐབས།སློབ་དཔོན་དབྱིག་གཉེན་ནས།་་་་རྔོག་ལོ།མཆིམས་ལྷ་རྗེ་གོ་ཆ།མཆིམས་བརྩོན་འགྲུས་སེང་གེ།མཆིམས་དོན་རྒྱལ།མཆིམས་བརྩོན་འགྲུས་རྒྱལ་མཚན།མཆིམས་བློ་བརྟན།མཆིམས་ནམ་མཁའ་གྲགས།མཆིམས་བློ་བཟང་གྲགས།ཞེས་དང་།ཞུ་ཆེན་ཚུལ་ཁྲིམས་རིན་ཆེན་གྱི་གསན་ཡིག་ལས།མཆིམས་ཞང་བཙུན།མཆིམས་ལྷ་རྗེ་གོ་ཆ།མངོན་པ་སྡེ་བདུན་བསྡུས་པའི་ཁུངས་སྟོན་པའི་ཚིག་དེ།མཛོད་འགྲེལ་རྒྱལ་སྲས་མར་ལྷུག་པར་ཡོད་པ་འདིས་སྡོམ་དུ་བསྡུས་པར།རྗེ་བཙུན་ཆོས་ཀྱི་རྒྱལ་མཚན་གྱི་མཛོད་སྤྱི་དོན་དུ་འབྱུང་བ་ལྟར་རོ།།མཆིམས་བརྩོན་འགྲུས་སེང་གེ།མཆིམས་དོན་གྲུབ་རྒྱལ་མཚན།མཆིམས་བརྩོན་འགྲུས་རྒྱལ་མཚན།མཆིམས་བློ་གྲོས་བརྟན་པ།མཆིམས་ནམ་མཁའ་གྲགས།ཞེས་སོགས་འབྱུང་བ་ལྟར་ཚང་མའི་མཚན་འགོར་མཆིམས་སྦྱར་ཡོད་ལ།མཛོད་འགྲེལ་མངོན་པའི་རྒྱན་མཛད་པ་པོ་མཆིམས་ཀྱི་གདུང་རྒྱུད་ལས་བྱུང་ཡོད་ཚེ་རྣམ་ཐར་དང་ཆོས་འབྱུང་སྔ་མ་སོགས་སུ་མཚན་ཟུར་དུ་མཆིམས་སྦྱར་ཡོད་ངེས་ནའང་མཆིམས་སྦྱར་བ་གཅིག་ཀྱང་མི་སྣང་ཞིང་།ད་ལྟ་ཡོངས་གྲགས་སུ་མཆིམས་འཇམ་པའི་དབྱངས་ཞེས་མཚན་ཟུར་དུ་མཆིམས་སྦྱར་བའང་དམ་པ་འདི་མཆིམས་ནམ་མཁའ་གྲགས་དང་མཆིམས་བློ་བཟང་གྲགས་པ་ཡིན་ཤག་གིས་འཁྲུལ་གཞི་བྱས་ཏེ་མཚན་ཟུར་དུ་མཆིམས་སྦྱར་བ་ཞིག་ལས་འདིའི་གདུང་རུས་མཆིམས་ཡིན་པ་ལ་ཡིད་རྟོན་ཕེར་བའི་ཁུངས་ལུང་གང་ཡང་མི་འདུག་ན་མཚན་ཟུར་དུ་མཆིམས་སྦྱར་བ་དེ་ཡང་མ་དག་ལོག་འབྱམས་སུ་སོང་བ་ཞིག་གོ་སྙམ་མོ།།ད་སྔ་མཐོང་བའི་དམ་པ་འདིའི་མཚན་ཟུར་དུ་མཆིམས་སྦྱར་བ་ནི།དུས་རབས་བཅོ་བརྒྱད་པའི་སྨད་ཆར་རྒྱལ་མཁན་པོ་གྲགས་པ་རྒྱལ་མཚན་བླ་བྲང་བཀྲ་ཤིས་འཁྱིལ་གྱི་ཁྲི་པའི་སྐབས་བཞེངས་པའི་ཤིང་པར་པར་བྱང་རྒྱལ་མཁན་པོ་ཉིད་ཀྱིས་མཛད་པ་ལས།ཆོས་མངོན་རྒྱ་མཚོའི་མངའ་བདག་མཆིམས་འཇམ་པའི་དབྱངས་ཀྱིས་མཛད་པའི་མཛོད་འགྲེལ་ཞེས་འབྱུང་བ་དང་།དུས་རབས་བཅུ་དགུའི་རྗེས་ཀྱི་སོག་པོའི་དགེ་བཤེས་ཚོས་མཛད་པའི་སོག་པོའི་ཆོས་འབྱུང་རེ་ཟུང་དུ།མཆིམས་འཇམ་པའི་དབྱངས་སམ་འཇམ་སྒེག་པཀྵི་ཞེས་འབྱུང་བ་དང་།༧གོང་ས་བཅུ་གསུམ་པའི་སྐབས་ཕྱི་ལོ་༡༨༩༣ལོར་བཞེངས་པའི་ཤིང་པར་གྱི་པར་བྱང་༧རྒྱལ་དབང་ཉིད་ཀྱིས་མཛད་པ་དེར།མཆིམས་ཀྱི་རིགས་འཁྲུངས་འཇམ་པའི་དབྱངས་ཞེས་སྙན་པ་ཕྱོགས་ཁྱབ་ཅན།།ཞེས་མཆིམས་ཀྱི་རིགས་ལས་འཁྲུངས་པར་བཤད་པ་རྣམས་ལས་སྔ་ཤོས་བླ་བྲང་ཤིང་པར་གྱི་པར་བྱང་དུ་མཆིམས་སྦྱར་བ་དེ་ཉིད་ཡིན་ལ།ཕྱི་མ་དག་གིས་དེ་ཉིད་ལ་ཁུངས་གཏུགས་ནས་དམ་པ་འདིའི་མཚན་ཟུར་དུ་མཆིམས་སྦྱར་བ་ཡིན་ནམ་སྙམ་སྟེ་མ་དག་པར་གོང་དུ་བཤད་ཟིན་པ་ལྟར་རོ།།